ddrg/super_eurlex huggingface dataset:
A Tanács 98/504/EK határozata

(1998. június 29.)

az egyrészről az Európai Közösség, másrészről a Mexikói Egyesült Államok között létrejött, a kereskedelemről és a kereskedelemmel kapcsolatos ügyekről szóló ideiglenes megállapodás megkötéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 57. cikke (2) bekezdése utolsó mondatára, 66. és 113. cikkére, összefüggésben 228. cikke (2) bekezdésének első mondatával és 228. cikke (3) bekezdésének második albekezdésével,

tekintettel a Bizottság javaslatára [1],

tekintettel az Európai Parlament hozzájárulására [2],

mivel a Brüsszelben 1997. december 8-án aláírt gazdasági partnerségi, politikai koordinációs és együttműködési megállapodás hatálybaléptetéséig el kell fogadni a Brüsszelben 1997. december 8-án egyrészről az Európai Közösség, másrészről a Mexikói Egyesült Államok között aláírt, a kereskedelemről és kereskedelemmel kapcsolatos ügyekről szóló ideiglenes megállapodást,

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösség és másrészről a Mexikói Egyesült Államok között létrejött, a kereskedelemről és a kereskedelemmel kapcsolatos ügyekről szóló ideiglenes megállapodást, a Közösség által egyoldalúan vagy a másik féllel közösen tett nyilatkozatokkal együtt az Európai Közösség nevében a Tanács jóváhagyja.

A megállapodást csatolták e határozathoz.

2. cikk

A megállapodás 19. cikkében előírt értesítést az Európai Közösség nevében a Tanács elnöke küldi meg.

3. cikk

(1) A megállapodás által létrehozott közös tanácson és vegyes bizottságon belül a Közösség álláspontját a Tanács állapítja meg a Bizottság javaslata alapján, az Európai Közösséget létrehozó szerződés megfelelő rendelkezéseivel összhangban.

(2) A megállapodás 8. cikkével összhangban az együttes tanácsban az elnök szerepét a Tanács elnöke tölti be, és ő terjeszti elő a Közösség álláspontját. A megállapodás 10. cikkével összhangban a vegyes bizottságban a Bizottság egy képviselője tölti be az elnök tisztét, a tagállamok képviselőinek segítségével, és ő terjeszti elő a Közösség álláspontját.

4. cikk

Ezt a határozatot az Európai Közösségek Hivatalos Lapjában ki kell hirdetni.

Kelt Luxembourgban, 1998. június 29-én.

a Tanács részéről

az elnök

R. Cook

[1] HL C 356., 1997.11.22., 28. o.

[2] HL C 167., 1998.6.1

--------------------------------------------------
A Tanács határozata

(1998. augusztus 10.)

a Tanács által az Európai Unióról szóló szerződés J.2. cikke alapján meghatározott, az egykori Jugoszláviába irányuló fegyverkivitelről szóló 96/184/KKBP közös álláspont módosításáról

(98/498/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak J.2. cikkére,

tekintettel a Tanács által az Európai Unióról szóló szerződés J.2. cikke alapján meghatározott, az egykori Jugoszláviába irányuló fegyverkivitelről szóló, 1996. február 26-i 96/184/KKBP közös álláspontra [1],

mivel a Tanács arra a következtetésre jutott, hogy a szlovéniai fejlemények, és különösen fegyverkivitellel kapcsolatos politikája, a 96/184/KKBP közös álláspontban foglalt korlátozó intézkedések ezen állammal szembeni megszüntetését indokolja,

A KÖVETKEZŐKÉPPEN HATÁROZOTT:

1. cikk

A 96/184/KKBP közös álláspont (2) bekezdésének ii. pontjában a Szlovéniára vonatkozó hivatkozásokat el kell hagyni.

2. cikk

Ez a határozat elfogadásának napján lép hatályba.

Ezt a határozatot a Hivatalos Lapban ki kell hirdetni.

Kelt Brüsszelben, 1998. augusztus 10-én.

a Tanács részéről

az elnök

W. Schüssel

[1] HL L 58., 1996.3.7., 1. o.

--------------------------------------------------
A Tanács határozata

(1998. június 18.)

az Európai Közösség és Új-Zéland között létrejött, a megfelelőségértékelésekkel kapcsolatos kölcsönös elismerésről szóló megállapodás megkötéséről

(98/509/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 113. cikkére, 228. cikke (2) bekezdésének első mondatával, (3) bekezdésének első albekezdésével, valamint 228. cikkének (4) bekezdésével összefüggésben,

tekintettel a Bizottság javaslatára,

mivel az Európai Közösség és Új-Zéland között létrejött, a megfelelőségértékelésekkel, kapcsolatos kölcsönös elismeréséről szóló, 1996. július 19-én megkötött és parafált megállapodást jóvá kell hagyni;

mivel az egyes végrehajtási feladatokkal a megállapodással létrehozott vegyes bizottságot bízták meg, különös tekintettel az ágazati mellékletek egyes szempontjainak módosításával kapcsolatos hatáskörre;

mivel a megállapodás megfelelő működésének biztosítására létre kell hozni a megfelelő eljárásokat, és mivel szükséges a Bizottságot meghatalmazni a megállapodás egyes technikai módosításainak megtételére és a végrehajtás érdekében egyes határozatok meghozatalára,

A KÖVETKEZŐKÉPPEN HATÁROZOTT:

1. cikk

Az Európai Közösség és Új-Zéland között létrejött, a megfelelőségértékelésekkel kapcsolatos kölcsönös elismerésről szóló megállapodás és mellékletei, valamint az ahhoz csatolt levélváltások az Európai Közösség nevében jóváhagyásra kerülnek.

A megállapodás, a mellékletek és az együttes nyilatkozatok szövegét csatolták e határozathoz.

2. cikk

A Tanács elnöke felhatalmazást kap, hogy kijelölje a megállapodásnak a Közösséget jogilag kötelező aláírására, valamint a megállapodás [1] 14. cikkében előírt értesítésnek a Közösség nevében történő továbbítására jogosult személyt.

3. cikk

(1) A Közösséget a megállapodás 12. cikkében előírt vegyes bizottságban a Tanács által kijelölt különleges bizottság támogatásával a Bizottság képviseli. A Bizottság a megállapodás 8. cikkének (2) bekezdésében és 12. cikke (4) bekezdésének c), d) és e) pontjában említett kinevezések, értesítések, információcserék és megerősítési kérelmek tekintetében a különleges bizottsággal folytatott konzultációt követően jár el.

(2) A Közösség álláspontját az e cikk (1) bekezdésében említett különleges bizottsággal folytatott konzultációját követően a Bizottság határozza meg a vegyes bizottság által meghozott határozatokkal kapcsolatban az ágazati mellékletek I–IV. részének (a megállapodás 12. cikke (4) bekezdésének a) és b) pontjára és (6) bekezdése) módosításaira, valamint a megfelelésnek a megállapodás 8. cikke és 12. cikke (6) bekezdésének d) pontja szerinti megerősítésére tekintettel.

(3) A Közösség álláspontját a vegyes bizottságon belül minden más esetben a Bizottság javaslata alapján a minősített többséggel eljáró Tanács határozza meg.

4. cikk

Ezt a határozatot az Európai Közösségek Hivatalos Lapjában ki kell hirdetni.

Kelt Luxembourgban, 1998. június 18-án.

a Tanács részéről

az elnök

G. Strang

[1] A megállapodás hatálybalépésének napját az Európai Közösségek Hivatalos Lapjában hirdetik ki.

--------------------------------------------------
A Tanács határozata

(1998. július 20.)

az Európai Közösség és az Orosz Föderáció között a textilipari termékek kereskedelméről szóló, 1998. március 28-án parafált megállapodás megkötéséről

(98/491/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 113. cikkére, összefüggésben 228. cikke (2) bekezdésének első mondatával,

tekintettel a Bizottság javaslatára,

mivel a Bizottság a Közösség nevében a Kombinált Nómenklatúra 50–63. Fejezete alá tartozó textiltermékek kereskedelméről szóló, Brüsszelben, 1998. március 28-án parafált kétoldalú megállapodást kötött meg az Orosz Föderációval;

mivel a 98/379/EK tanácsi határozat [1] a parafált megállapodás ideiglenes alkalmazását írta elő, figyelemmel annak az Orosz Föderáció által kölcsönösen történő ideiglenes alkalmazására;

mivel az Orosz Föderáció nem volt abban a helyzetben, hogy a parafált megállapodást ideiglenesen alkalmazni tudja;

mivel az Orosz Föderációval megállapodás született arról, hogy a megállapodást aláírásának napjától fogják ideiglenesen alkalmazni;

mivel ezt a kétoldalú megállapodást az Európai Közösség nevében jóvá kell hagyni, és alá kell írni,

A KÖVETKEZŐKÉPPEN HATÁROZOTT:

1. cikk

Az Európai Közösség és az Orosz Föderáció között a textilipari termékek kereskedelméről szóló megállapodást a Tanács a Közösség nevében jóváhagyja.

A megállapodás 6. cikke (1) bekezdésével összhangban a megállapodás ideiglenes alkalmazása attól a naptól kezdődik meg, amelyen azt mindkét fél aláírta.

A megállapodás szövegét csatolták e határozathoz.

2. cikk

A Tanács elnöke felhatalmazást kap, hogy kijelölje az 1. cikkben említett megállapodásnak a Közösséget jogilag kötelező aláírására jogosult személyt.

A megállapodás 6. cikkének (1) bekezdésében előírt értesítést a Közösség nevében a Bizottság küldi meg.

Kelt Brüsszelben, 1998. július 20-án.

a Tanács részéről

az elnök

W. Molterer

[1] HL L 169., 1998.6.15., 1. o.

--------------------------------------------------
A Bizottság határozata

(1998. szeptember 7.)

a költségvetési rendelet végrehajtására vonatkozó részletes szabályok megállapításáról szóló rendeletben meghatározott összegek frissítéséről

(az értesítés a C(1998) 2581. számú dokumentummal történt)

(98/539/EK, ESZAK, Euratom)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az Európai Szén- és Acélközösséget létrehozó szerződésre,

tekintettel az Európai Atomenergia-közösséget létrehozó szerződésre,

tekintettel a 97/594/EK, ESZAK, Euratom határozattal [1] módosított, az 1977. december 21-i költségvetési rendelet egyes rendelkezéseinek végrehajtására vonatkozó részletes szabályok megállapításáról szóló, 1993. december 9-i 3418/93/Euratom, ESZAK, EK bizottsági rendeletre [2] , és különösen annak 145. cikkére,

mivel az európai fogyasztói árindex (EFÁI) 1995. decemberében 98,6, 1996. decemberében pedig 100,7 volt;

mivel a 97/594/ESZAK, EK, Euratom határozat 1. cikkét úgy kell kiigazítani, hogy a 98700 ECU-s küszöbérték, amely felett az ACPC (Közbeszerzésekkel és szerződéssel foglalkozó tanácsadó bizottság) (JRC – Közös Kutatási Központ) jogkörei hatályba lépnek a nem tudományos és technikai természetű berendezésekkel és szállítással kapcsolatos szerződéseket illetően (3418/93/Euratom, ESZAK, EK rendelet 110. cikke második francia bekezdésének b) pontja), a tudományos és technikai berendezésekkel kapcsolatos és a kutatási és technológiai fejlesztési szerződésekre is (110. cikk első francia bekezdése) vonatkozzon,

A KÖVETKEZŐKÉPPEN HATÁROZOTT:

1. cikk

A költségvetési rendelet egyes rendelkezéseinek végrehajtására vonatkozó részletes szabályok megállapításáról szóló rendeletben meghatározott átalányösszegek 1998. január 1-jei hatállyal a következőképpen módosulnak:

(ECU) |

éves index | 1997. január 1. | 1998. január 1. |

| |

Számvitelért felelős tisztviselő | (31. cikk, 1. francia bekezdés) | 131 | 134 |

Helyettes számvitelért felelős tisztviselő | (31. cikk, 2. francia bekezdés) | 87 | 89 |

Előlegelszámoló tisztviselő | (31. cikk, 3. francia bekezdés) | 44 | 45 |

2. cikk

A 97/594/EK, ESZAK, Euratom határozat 1. cikkében a "110. cikk második francia bekezdésének b) pontja" hivatkozás a következőképpen módosul: "110. cikk első francia bekezdése és második francia bekezdésének b) pontja".

3. cikk

Ez a határozat az Európai Közösségek Hivatalos Lapjában való kihirdetésének napján lép hatályba.

E határozatról a Közösség egyéb intézményeit és szerveit a Bizottság számvitelért felelős tisztviselője tájékoztatja.

Kelt Brüsszelben, 1998. szeptember 7-én.

a Bizottság részéről

Erkki Liikanen

a Bizottság tagja

[1] HL L 239., 1997.8.30., 54. o.

[2] HL L 315., 1993.12.16. A 149. cikkével összhangban, a 3418/93/ Euratom, ESZAK, EK rendelet 1994. január 1-jén lépett hatályba.

--------------------------------------------------
A Tanács határozata

(1998. október 13.)

az Európai Közösség és az Amerikai Egyesült Államok kormánya közötti tudományos és technológiai együttműködésről szóló megállapodás megkötéséről

(98/591/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 130m. cikkére, összefüggésben 228. cikke (2) bekezdésének első mondatával és 228. cikke (3) bekezdésének első albekezdésével,

tekintettel a Bizottság javaslatára [1],

tekintettel az Európai Parlament véleményére [2],

mivel az Európai Közösség és az Amerikai Egyesült Államok egyedi kutatási és technológia-fejlesztési programokat végez a közös érdeklődésre számot tartó területeken;

mivel az eddigi tapasztalatok alapján mindkét fél kifejezte igényét a tudományos és technológiai együttműködés folytatása érdekében egy alaposabb és átfogóbb keret létrehozása iránt;

mivel a tudományos és technológiai együttműködésről szóló megállapodás az Európai Közösség és az Amerikai Egyesült Államok közötti globális együttműködés részét képezi, amint az különösen az 1995 decemberében mindkét fél által elfogadott Új Transzatlanti Cselekvési Programban tükröződik;

mivel 1996. június 25-i határozatával a Tanács felhatalmazta a Bizottságot, hogy tárgyalásokat folytasson egy tudományos és technológiai együttműködésről szóló, az Európai Közösség és az Amerikai Egyesült Államok Kormánya közötti megállapodásról;

mivel 1997. december 1-jei határozatával a Tanács úgy határozott, hogy a tudományos és technológiai együttműködésről szóló megállapodást az Európai Közösség nevében aláírják;

mivel az említett megállapodás aláírása 1997. december 5-én megtörtént;

mivel az Európai Közösség és az Amerikai Egyesült Államok kormánya közötti tudományos és technológiai együttműködésről szóló megállapodást jóvá kell hagyni,

A KÖVETKEZŐKÉPPEN HATÁROZOTT:

1. cikk

Az Európai Közösség és az Amerikai Egyesült Államok Kormánya közötti tudományos és technológiai együttműködésről szóló megállapodást a Közösség nevében a Tanács jóváhagyja.

A megállapodás szövegét csatolták e határozathoz.

2. cikk

A megállapodás 12. cikkének megfelelően, a Tanács elnöke küldi meg az értesítést arról, hogy a megállapodás hatálybalépéséhez szükséges eljárásokat a Közösség részéről teljesítették.

Kelt Luxembourgban, 1998. október 13-án.

a Tanács részéről

az elnök

C. Einem

[1] HL C 162., 1998.5.28., 10. o.

[2] 1998. október 7-i vélemény (a Hivatalos Lapban még nem tették közzé).

--------------------------------------------------
A Tanács határozata

(1998. október 13.)

az egyrészről az Európai Közösség, az Európai Szén- és Acélközösség és az Európai Atomenergia-közösség, másrészről az Azerbajdzsán Köztársaság között a kereskedelemről és kereskedelemmel kapcsolatos ügyekről szóló ideiglenes megállapodásnak az Európai Unió által történő megkötéséről

(98/588/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 113. cikkére, a 228. cikk (2) bekezdésének első mondatával és a 228. cikk (3) bekezdésének első albekezdésével összefüggésben,

tekintettel a Bizottság javaslatára,

tekintettel az Európai Parlament véleményére [1],

mivel az 1996. április 22-én Luxembourgban aláírt, egyrészről az Európai Közösségek és tagállamaik, másrészről az Azerbajdzsán Köztársaság között létrejött partnerségi és együttműködési megállapodás hatálybalépéséig célszerű jóváhagyni az egyrészről az Európai Közösség, az Európai Szén- és Acélközösség és az Európai Atomenergia-közösség, másrészről az Azerbajdzsán Köztársaság között a kereskedelemről és kereskedelemmel kapcsolatos ügyekről szóló ideiglenes megállapodást;

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösség, az Európai Szén- és Acélközösség és az Európai Atomenergia-közösség, másrészről az Azerbajdzsán Köztársaság között a kereskedelemről és kereskedelemmel kapcsolatos ügyekről szóló ideiglenes megállapodást és a vonatkozó nyilatkozatokat az Európai Közösség nevében a Tanács jóváhagyja.

Az ideiglenes megállapodást és a nyilatkozatokat csatolták e határozathoz.

2. cikk

A Tanács elnöke felhatalmazást kap, hogy kijelölje az ideiglenes megállapodásnak az Európai Közösséget jogilag kötelező aláírására jogosult személyeket [2].

3. cikk

Az ideiglenes megállapodás 32. cikkében előírt értesítést az Európai Közösség nevében a Tanács elnöke küldi meg.

Kelt Brüsszelben, 1998. október 13-án.

a Tanács részéről

az elnök

C. Einem

[1] HL C 313., 1998.10.12.

[2] Az ideiglenes megállapodás hatálybalépésének napját a Tanács Főtitkársága hirdeti ki az Európai Közösségek Hivatalos Lapjában.

--------------------------------------------------
A Tanács határozata

(1998. július 20.)

az Európai Közösség és Kanada közötti kölcsönös elismerésről szóló megállapodás megkötéséről

(98/566/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 113. cikkére, összefüggésben 228. cikke (2) bekezdésének első mondatával, 228. cikke (3) bekezdésének első albekezdésével és 228. cikke (4) bekezdésével,

tekintettel a Bizottság javaslatára,

mivel az Európai Közösség és Kanada közötti kölcsönös elismerésről szóló, 1998. május 14-én Londonban aláírt megállapodást megtárgyalták és azt jóvá kell hagyni;

mivel a végrehajtás vonatkozásában bizonyos feladatokat – különösen a megállapodáshoz csatolt ágazati mellékletek bizonyos szempontjainak módosítási jogát – a megállapodással felállított vegyes bizottság hatáskörébe utaltak;

mivel megfelelő belső eljárásokat kell kialakítani ahhoz, hogy a megállapodás megfelelően működjön; és mivel szükséges, hogy a Bizottság felhatalmazást kapjon a megállapodás bizonyos technikai módosításainak elvégzésére és a végrehajtáshoz bizonyos határozatok meghozatalára,

A KÖVETKEZŐKÉPPEN HATÁROZOTT:

1. cikk

Az Európai Közösség és Kanada közötti kölcsönös elismerésről szóló megállapodást, annak mellékleteit is beleértve, az Európai Közösség nevében a Tanács jóváhagyja.

A megállapodás szövegét, valamint mellékleteit csatolták e határozathoz.

2. cikk

A megállapodás XIX. cikkében előírt jegyzéket a Közösség nevében a Tanács elnöke továbbítja.

3. cikk

(1) A Tanács által kijelölt különbizottság támogatásával a Bizottság képviseli a Közösséget a vegyes bizottságban, illetve a megállapodás XI. és XII. cikkében előírt ágazati mellékletekkel felállított vegyes ágazati csoportokban. A Bizottság a különbizottsággal folytatott konzultációt követően jár el a megállapodás IX. és X. cikkében, továbbá XI. cikke (3) bekezdésének c) és e) pontjában, XII. cikke (2) bekezdésének b) pontjában, valamint XIII. cikkében, illetve a megállapodás ágazati mellékleteinek egyenértékű rendelkezéseiben említett kinevezések, információcsere és ellenőrzési kérelmek tekintetében.

(2) A Közösségnek a vegyes bizottságban meghozandó határozatok tekintetében, vagy adott esetben a vegyes ágazati csoportokban betöltött szerepét az e cikk (1) bekezdésében említett különbizottsággal folytatott konzultációt követően a Bizottság határozza meg az ágazati mellékletek módosításainak (a megállapodás XI. cikke (3) bekezdésének a) pontja, valamint XI. cikkének (4) bekezdése), illetve a megállapodás VIII. cikkével és XI. cikke (4) bekezdésének c) pontjával összhangban végzett megfelelőségértékelés figyelembevételével.

(3) A Közösségnek a vegyes bizottságban vagy a vegyes ágazati csoportokban betöltött szerepét minden egyéb esetben a Tanács minősített szavazattöbbséggel határozza meg a Bizottság javaslata alapján. Ugyanez az eljárás vonatkozik azokra a határozatokra, amelyeket a Közösség a megállapodás XV. cikkének (3) bekezdése, illetve XIX. cikkének (4) bekezdése keretében hoz.

Kelt Brüsszelben, 1998. július 20-án.

a Tanács részéről

az elnök

W. Molterer

--------------------------------------------------
A Bizottság határozata

(1998. november 16.)

a Kanadából vagy az Amerikai Egyesült Államokból származó, fakéreggel borított tölgyfa (Quercus L.) rönkre vonatkozóan a 77/93/EGK tanácsi irányelv egyes rendelkezéseitől való eltérésnek a tagállamok számára történő engedélyezéséről szóló 93/467/EGK bizottsági határozat módosításáról

(az értesítés a C(1998) 3503. számú dokumentummal történt)

(98/661/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 98/2/EK bizottsági irányelvvel [1] módosított, a növények vagy növényi eredetű termékek károsító szervezeteinek a Közösségbe történő behurcolása és a Közösségen belüli elterjedése elleni védekezési intézkedésekről szóló, 1976. december 21-i 77/93/EGK tanácsi irányelvre [2] és különösen annak 14. cikke (1) bekezdésére,

tekintettel a Belgium, Dánia, Németország, Görögország, Spanyolország, Franciaország, Olaszország, Luxemburg és Portugália által előterjesztett kérelemre,

mivel a 77/93/EGK irányelv szerint a tölgyelhalás kórokozója, tudományos nevén Ceratocystis fagacearum (Bretz) Hunt., behurcolásának veszélyére tekintettel elviekben tilos az észak-amerikai országokból származó, kéregben lévő tölgy (Quercus L.) rönkfa behozatala a Közösségbe;

mivel a legutóbb a 96/724/EK határozattal [3] módosított 93/467/EGK bizottsági határozat [4] különleges feltételek teljesülése esetén eltéréseket enged a Kanadából és az Amerikai Egyesült Államokból származó, kéregben lévő tölgy (Quercus L.) rönkfa tekintetében;

mivel a módosított 93/467/EGK határozat értelmében az említett engedély 1998. december 31-én lejár;

mivel a jelenleg rendelkezésre álló információ alapján hatályban kell tartani a fent említett határozatban foglalt eltérésre vonatkozó feltételeket;

mivel az engedélyt megalapozó körülmények változatlanul fennállnak;

mivel ezért az engedélyt újabb határozott időtartamra meg kell hosszabbítani;

mivel a Bizottság gondoskodik arról, hogy Kanada és az Amerikai Egyesült Államok rendelkezésre bocsásson minden ahhoz szükséges műszaki információt, hogy továbbra is ellenőrizhető legyen a fent említett műszaki feltételeknek megfelelően szükséges védekezési intézkedések működésének hatékonysága;

mivel az e határozatban meghatározott intézkedések összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 93/467/EGK határozat a következőképpen módosul:

1. Az 1. cikk (2) bekezdésének b) albekezdése a "– Valencia" megjelölést követően a "– Vigo" megjelöléssel egészül ki.

2. A 3. cikkben az "1998. december 31." időpont helyébe "2000. december 31." lép.

3. Az I. melléklet 7. részében a "96/724/EK" helyébe "98/661/EK" lép.

2. cikk

Ennek a határozatnak a tagállamok a címzettjei.

Kelt Brüsszelben, 1998. november 16-án.

a Bizottság részéről

Franz Fischler

a Bizottság tagja

[1] HL L 15., 1998.1.21., 34. o.

[2] HL L 26., 1977.1.31., 20. o.

[3] HL L 329., 1996.12.19., 47. o.

[4] HL L 217., 1993.8.27., 49. o.

--------------------------------------------------